Gullstrupen Sivert Høyem gjør millionbutikk
Hector Grammofon AS ble opprettet høsten 2008 etter at bandet Madrugada havnet i historiebøkene. Selskapet forvalter blant annet rettighetene og inntektene til låtskriveren Sivert Høyem. I 2009-2011 hadde Høyem driftsinntekter på nesten 25 millioner og driftsutgifter på drøyt 18 millioner kroner. Regnskapene viser at så vel inntekter som utgifter ligger på noenlunde samme nivå fra år til år.I 2011 ble det mørke og dystre albumet «Long Slow Distance» utgitt. Da kom det inn litt over åtte millioner, mens drøyt seks millioner forsvant ut. Etter tre års drift er det samlede resultatet fem millioner etter skatt. Av dette har Høyem, selskapets eneste aksjonær, hentet ut tre millioner i utbytte. Som daglig leder og eneste ansatte har Høyem innvilget seg en lønn på 1,8 millioner til sammen, hvorav 511000 i fjor. Drøyt 3,9 millioner står på konto. Og pengene som Høyem hadde til gode utgjorde nesten fire millioner. Men Hector Grammofon, som eier produksjonene til Høyem og lisensierer bort utgivelsene, har også gjeld - og den økte kraftig fra 95000 til 3,8 millioner.Egenkapitalen ble dermed redusert til 966000, altså 12 prosent av selskapets totale kapital. Hverken Høyem eller hans manager Per Eirik Johansen ønsker å kommentere regnskapene. - Vi kommenterer ikke slike ting, rett og slett, bortsett fra at det er viktig å holde orden på økonomien, sier manageren. Til tross for statusen som relativt nybakt far skal Sivert Høyem ut på veien også denne høsten, men denne gangen opptrer han alene med sin stemme og gitar fra Nord-Norge til turneen avsluttes i Hellas i november.
De siste tre årene har Sivert Høyem (36) tjent nesten 25 millioner kroner - drøyt åtte millioner årlig i snitt.